kardosdrur/scandi-wiki huggingface dataset:
Euanthe (måne)

Euanthe er en af planeten Jupiters måner: Den blev opdaget 11. december 2001, af Scott S. Sheppard, David C. Jewitt og Jan Kleyna, og kendes også under betegnelsen Jupiter XXXIII. Lige efter opdagelsen fik den den midlertidige betegnelse S/2001 J 7, men senere vedtog den Internationale Astronomiske Union at opkalde den efter Euanthe, som ifølge visse kilder til græsk mytologi er en af Zeus' elskerinder.

Euanthe er en af i alt 16 Jupiter-måner i den såkaldte Ananke-gruppe; 16 måner med omtrent samme omløbsbane som månen Ananke.

Jupiters måner
Ananke (måne)

Ananke er en af planeten Jupiters måner: Den blev opdaget 28. september 1951 af Seth Barnes Nicholson, som observerede den fra Mount Wilson-observatoriet. Den kendes også under betegnelsen Jupiter XII; faktisk vedtog den Internationale Astronomiske Union først i 1975 at opkalde den efter Ananke fra den græske mytologi. Indtil da blev navnet Adrastea brugt uofficielt af nogle astronomer — dette navn er siden hen gået til en anden jupitermåne.

Ananke lægger navn til den såkaldte Ananke-gruppe, der består af i alt 16 måner, og som er retrograde irregulære måner, der kredser om Jupiter mellem 19,3 og 22,7 Gm med inklinationer på ca. 150°.

Kredsløb 

Ananke kredser om Jupiter med stor excentricitet og i retrograd omløb med høj inklination. Der findes otte irregulære måner, opdaget siden år 2000, som følger tilsvarende baner. Diagrammet illustrerer Anankes kredsløb i relation til Jupiters andre retrograde, irregulære måner. Excentriciteten af udvalgte baner er repræsenteret af de gule segmenter (der går fra pericenter til apocenter). Den yderste, regulære måne Callisto er vist som reference.

Med disse omløb og de fysiske karakteristika, som er kendt indtil nu, menes Ananke at være den største rest  
af en oprindelig sønderdeling, som har dannet Ananke-gruppen.

Fysiske karakteristika 

I det synlige spektrum viser Ananke sig neutral til lys-rød, med farveindicierne B-V=0,90 V-R=0,38).

Det infrarøde spektrum svarer til en asteroide af P-typen, men med en mulig antydning af tilstedeværelse af vand.

Se også 
 irregulær måne

Eksterne henvisninger 
 David Jewiits sider
 Scott Sheppards sider

Noter 

 Ephemeris (IUA)
 Gennemsnitlige omløbsparametre (Mean orbital parameters) (NASA)

Jupiters måner
S/2003 J 16

S/2003 J 16 er en af planeten Jupiters måner: Den blev opdaget 6. februar 2003 af Brett J. Gladman, John J Kavelaars, Jean-Marc Petit, Lynne Allen, Scott S. Sheppard, David C. Jewitt og Jan Kleyna. Den har endnu ikke officielt fået tildelt et navn af den Internationale Astronomiske Union, men de har allerede vedtaget en regel om at alle Jupitermåner der som S/2003 J 16 har retrograd omløb om Jupiter får navne der ender på bogstavet e.

S/2003 J 16 hører til den såkaldte Ananke-gruppe; 16 måner med omtrent samme omløbsbane som månen Ananke.

Jupiters måner
Mneme (måne)

Mneme er en af planeten Jupiters måner: Den blev opdaget 6. februar 2003 af Brett J. Gladman, John J Kavelaars, Jean-Marc Petit, Lynne Allen, Scott S. Sheppard, David C. Jewitt og Jan Kleyna, og kendes også under betegnelsen Jupiter XL. Lige efter opdagelsen fik den den midlertidige betegnelse S/2003 J 21, men senere vedtog den Internationale Astronomiske Union at opkalde den efter Mneme, en af de oprindelige tre muser fra den græske mytologi.

Mneme er en af i alt 16 Jupiter-måner i den såkaldte Ananke-gruppe; 16 måner med omtrent samme omløbsbane som månen Ananke.

Jupiters måner
Værnemager

Værnemager er en betegnelse for en person eller virksomhed, der under Besættelsen tjente penge på "Værnemagten" eller på anden måde handlede i tysk interesse.

Ordet "værnemager" er siden brugt som skældsord om virksomheder, der i andre sammenhænge tjener penge på krige eller besættelser.

Etymologi 
Ordet "værnemager" blev opfundet af forretningsmanden og modstandsmanden Erling Foss, medstifter af Frihedsrådet. I foråret 1943 havde Foss et (erstatnings)kaffemøde med sin kontakt i Indenrigsministeriet, Gunnar Seidenfaden, på Grand Cafe i København.
De havde forsøgt at finde et ord, der ligesom "gullaschbaron" under 1. Verdenskrig kunne betegne dem, der tjente penge på tyskerne. Foss kom på den idé at sammentrække ordene "VÆRNEmagt og moneyMAKER". Betegnelsen "værnemager" var dermed skabt og kunne kort tid efter lanceres i det illegale blad Frit Danmark.

Retsopgøret 
I forbindelse med Retsopgøret efter besættelsen vedtoges de fire såkaldte værnemagerlove:
 Straffelovstillægget, også kendt som landsforræderloven eller Værnemagerlov I, som rettede sig mod stikkere, medlemmer af SS og andre, egentlige landsforrædere. Denne lov opererede med en minimumsstraf på fire års fængsel.
 Værnemagerlov II rettede sig mod "utilbørligt" samarbejde med tyskerne og skulle fange de sager, der nok skulle give fængselsstraf, men mindre end fire år.

Disse to love lå under statsadvokaterne på grund af muligheden for fængselsstraf.

 Værnemagerlov III gjorde at virksomheder og enkeltpersoner kunne beordres til at betale deres tyske betalinger tilbage, helt eller delvis.
 Værnemagerlov IV gav mulighed for at inddrage urimelige avancer på tyske ordrer.

Disse to love lå under Revisionsudvalget for tyske betalinger.

Domme og kendelser 
44 personer blev dømt efter Værnemagerlov I og 1.114 efter Værnemagerlov II. Der afsagdes 10.030 kendelser efter Værnemagerlov III og IV og 318 mio. kr. skulle tilbagebetales.

Kilder 
 Krigens købmænd af Christian Jensen, Tomas Kristiansen og Karl Erik Nielsen, 
 Historisk Samling fra Besættelsestiden 1940-1945

Se også 
 Kollaboratør
 Quisling

Danmark under 2. verdenskrig
Danmarks love
Karmin

Karmin
Karmin er et kraftigt rødt farvestof af organisk oprindelse. Det udvindes af cochenillelus og indeholder carminsyre. Farvestoffet er godkendt i EU med nr. E-120. Det bruges i kosmetik og fødevarer. Tidligere blev det også brugt til at farve tøj. Karmin kan også anvendes til visse farvninger af mikroskopiske præparater.

Etymologi: Ordet kommer fra arabisk قرمز qirmiz, der er en afledning af ordet کرم kirm, orm et indoeuropæisk ord med samme rødder som worm og orm.

Karmin sælges, for eksempel, af ingrediensfabrikanten Chr. Hansen.

Henvisninger 

Farvestoffer
Romerske kongerige

Det romerske kongerige – undertiden også omtalt som det romerske monarki eller den kongelige periode i det antikke Rom – var den tidligste periode i den romerske historie, hvor byen og dens territorium blev styret af konger. I henhold til romersk mytologi og tradition begyndte det romerske kongerige med byens grundlæggelse  753 f.Kr., hvor folk bosatte sig omkring Palatinerhøjen langs floden Tiberen i det centrale Italien. Det romerske kongerige endte med afsættelsen af kongen og oprettelsen af den romerske republik  509 f.Kr. (Latin)

Omkring tiden 700 f.Kr. var Rom ikke meget andet end en ganske lille, primitiv landsby under stor indflydelse fra etruskerne, som var langt højere udviklet på denne tid, hvor de styrede det meste af det centrale Europa. Etruskernes indflydelse på Rom havde stor betydning for, hvordan byen senere udviklede sig til at blive det kæmpe verdensrige, som vi kender i dag, bl.a. pga. etruskernes dygtige ingeniører og byplanlæggere, der i nogen grad lærte romerne at bygge med bronze og jern.

I kongedømmet herskede der ubestridt autokrati, kongen havde den absolutte myndighed over alle statssager, heriblandt kommandoen over hæren, samt var dommer for samtlige borgere og byens øverste præst med kontakt til guderne. I den senere kongetid voksede byen dog, og kongen indså, at han ikke kunne styre det hele uden en eller anden form for rådgivning, derfor udvalgte han en række familieoverhoveder (pater familias) i en række fremtrædende famiier. Disse skulle så være hans rådgivere, og dermed blev Det romerske Senat formet.

I kongetiden skete der også en række reformer, som skulle vise sig at have stor indflydelse for romerrigets ekspansion senere hen, bl.a. en reform af hæren, som gik ud på, at det ikke længere var de fornemmeste rige slægter, som udgjorde hæren, men at de almindelige borgere, som havde råd til at købe en læderrustning, skjold og spyd også kunne indtræde i hæren. (Gaius Marius videreudviklede dette, da han i 107 f. kr. gjorde det muligt for selv klasseløse at være en del af hæren). Dette medførte en større politisk bevidsthed og gav selvtillid hos borgerne og gjorde, at hærens magt og statens politiske magt blev forenet.
  
I 509 f.Kr. blev republikken indført, efter at en flok fremtrædende familier under ledelse af Lucius Junius Brutus (forfader til Marcus Junius Brutus, der var med til at dræbe Gaius Julius Cæsar), tvang den sidste konge Tarquinius II Superbus og hans familie til at flygte i eksil.

Se også 

 Konger af Rom (753-509 f.Kr.)

Kongerige
Kongerige
Regenter
Lister over regenter
Forhenværende europæiske monarkier
Ove Joensen

Ove Joensen kendt som Ro-Ove (3. december 1948 – 26. november 1987) var en færøsk eventyrer fra Nólsoy.

Ove Joensen fødtes i Tórshavn, var sømand og prøvede flere gange at ro fra Færøerne til Danmark. Det lykkedes i 1986, da han nåede København den 11. august, og gik i land på Langelinie, hvor flere tusinder fejrede ham. Hans færøbåd Diana Victoria kan ses på Nólsoy.

Nólsoy har siden en årlig byfest, Ovastevna, der holdes i starten af August. Byfesten, der er en slags mini-Ólavsøka, er til ære for Ove. Han druknede i 1987 på Skálafjørður, hvor han sejlede i sin båd. Overskudet fra arrangementerne bruges til at færdiggøre et projekt som Ove startede efter sin rotur til Danmark, nemlig at bygge en
svømmehal til børnene i Nólsoy.

Litteratur 
 Kirstin Didriksen, Ragnhild Joensen: Ove, Egið forlag, 1989 

Roere fra Færøerne
Eventyrere fra Færøerne
Personer fra Thorshavn
Tærte

Tærter er bagværk af en tærtebund af mørdej og fyld. Den kan være med (fx klassisk dansk pæretærte) eller uden dejlåg. 

Der er to hovedtyper: madtærter og desserttærter.

Madtærten består af en bund, fyld og æggemasse. Bunden er en usødet mørdej. Fyldet kan være grøntsager, frugt, kød, fisk, fjerkræ, ost eller blandinger heraf. Æggemassen binder fyldet sammen og er af æg, mælk og fløde/creme fraiche. Et eksempel er den britiske ret shepard's pie.

Desserttærtens mørdejsbund er tilsat sukker. Fyldet er ofte frugt som æble, jordbær, pære, svesker, mandler og nødder eller chokolade, nougat eller blandinger heraf. Et eksempel er æbletærte.

 
Madretter
Bagværk
Kager
MP5

MP5 (fra tysk: Maschinenpistole 5) er en serie af maskinpistoler udviklet af den tyske våbenfabrikant Heckler & Koch i 1960'erne. MP5-serien er normalt kalibreret til 9 x 19 mm NATO-ammunition, men der findes også en 10 mm-version.

Benyttes bl.a. af det danske politi (siden 1985) og specialstyrker som Jægerkorpset. Søværnet har også brugt MP5 som håndvåben på skibene, men er i gang med udfasning til fordel for Karabin M/96.

Politiudstyr fra Danmark
Maskinpistoler
Juridisk Selskab

Juridisk Selskab (JUS) er en apolitisk fest- og foredragsforening for jurastuderende ved Aarhus Universitet. Juridisk Selskab arrangerer årligt studieture, virksomhedsbesøg og JUS-fester. Foreningen blev stiftet i 1977.

Foreningen er styret af en bestyrelse bestående af 11-13 studerende samt to kandidater. Valgperioden er to år, og bestyrelsen træder sammen ved den årlige generalforsamling i februar. Nuværende formand er Mie Blak.

Nordiske søsterforeninger 
Som medlem af "Det Nordiske Samarbejde" har Juridisk Selskab en række søsterforeninger i hele Norden. Dette medfører hvert år Nordisk Uge, hvor medlemmer fra andre foreninger besøger Århus.

 Sverige:
 Juridiska Föreningen vid Stockholms Universitet
 Juridiska Föreningen i Uppsala

 Finland:
 Lex, Turku
 Pykälä, den finske forening i Helsinki
 Codex, den svenske forening i Helsinki
 Artikla, Rovanierni
 Justus, Vaasa

 Island:
 Orator, Reykjavik

 Norge:
 Juristforeningen, Oslo
 Juristforeningen, Bergen

Æresmedlemmer 
 Torben Jensen, tidligere højesteretsdommer.
 Carl Åge Nørgaard, tidligere præsident for menneskerettighedsdomstolen.
 Robert Pourvoyeur.
 Steffen Ebdrup, Partner, Holst, Advokater.
 Jesper Aa. Rasmussen, Partner, Kromann Reumert.
 Jesper Hedegaard, Partner, Advokatfirmaet Interlex.
 Henrik Skaarup
 Jeppe Lefevre Olsen, Partner, Kromann Reumert.
 Brian Jacobsen, Jurist, Region Syddanmark
 Christina Delfs Legaard Toustrup, Transaction Manager, Obton
 David Kastberg Reimann, Jurist, Aarhus Kommune

Tidligere formænd 
 Helena Elisabeth Brinck, 2021-2022
 Silke Høgh, 2020
Rasmus Keval Jørgensen, 2019
 Emma Lauritsen, 2018
 Mads Dam Lyby, 2017
 Lars Christian Iversen, 2016
 Anders Torleif Albæk Pedersen, 2015
 Peter Vasard Boesen, 2014
 Alexander Ørndrup Gantzler, 2013
 Ole Bille Petersen, 2012
 Søren Buskbjerg Sneftrup, 2011
 Kristian Haagen Larsen, 2010
 David Kastberg Reimann, 2009
 Thomas Niemann, 2008
 Rikke Poulsen, 2007
 Helle Muff Højbjerg Jensen, 2006
 Svend Bjerregaard, 2005
 Brian Jacobsen, 2004

- (Ikke udtømmende liste. Se kildehenvisning)

Eksterne henvisninger 
 www.juridisk-selskab.dk 
https://www.facebook.com/juridiskselskab/

Noter 

Juridiske foreninger
Studenterforeninger ved Aarhus Universitet
Amalthea-gruppen

Amalthea-gruppen er en underinddeling af planeten Jupiters måner, bestående af de måner der er tættest på Jupiter. I skrivende stund (august 2005) kender man fire måner, der falder i denne kategori, nemlig Adrastea, Amalthea (gruppens største medlem), Metis og Thebe.

Medlemmerne af Amalthea-gruppen kredser så tæt omkring Jupiter, at tidevandskræfterne i  kæmpeplanetens tyngdefelt tvinger månerne til bunden rotation, dvs. månerne roterer om sig selv nøjagtig lige så hurtigt som de kredser om Jupiter, sådan at de til enhver tid vender samme side mod Jupiter. Adrastea og Metis har så små omløbsbaner, at de kredser hurtigere omkring Jupiter, end Jupiter drejer sig om sig selv. På grund af tidevandskræfterne "tappes" disse to måner gradvist for mekanisk energi, så deres i forvejen små omløbsbaner ganske langsomt bliver mindre og bringer dem endnu tættere på Jupiter.

De to inderste medlemmer af gruppen, Adrastea og Metis, ligger også indenfor den utydelige planetring, der findes omkring Jupiter. De er muligvis "leverandører" af støv og andet materiale til denne ring.

Jupiters måner

en:Moons of Jupiter#Regular satellites
Himalia-gruppen

Himalia-gruppen er en gruppe af planeten Jupiters måner med temmelig ens omløbsbaner. Gruppen har navn efter dens største medlem, månen Himalia, og omfatter i skrivende stund (august 2005) følgende fem medlemmer:
 Elara
 Himalia
 Leda
 Lysithea
 S/2000 J 11
Omløbsbanernes halve storakse, eller middelafstanden til Jupiter, er næsten ens; alle mellem 11,15 og 11,75 millioner kilometer, og alle omløbsbaner hælder mellem 26,6 og 28,3 grader i forhold til Jupiters ækvator.

Den Internationale Astronomiske Union har vedtaget at alle måner i denne gruppe skal have navne der ender på bogstavet a.

Jupiters måner
Al-Qurnah

Al-Qurnah () er en gammel handelsstation, og en landsby i Al-Qurnah distrikt i provinsen Al Basrah i det sydlige Irak. Briterne har behersket området her. Al-Qurnah ligger hvor floderne Tigris og Eufrat løber sammen (hvor man tror Edens Have har ligget).

Stedet har dannet rammen om det danske hovedkvarter for Irak-styrken. Danske styrker overtog det 12. juni 2003 efter Britiske 2 PARA og den legendariske 8. arme.

Byer i Irak
Madsen

Madsen har flere betydninger:

 Madsen (maskingevær) – et dansk maskingevær fra Riffelsyndikatet.
 20 mm Madsen maskinkanon - en dansk maskinkanon

Efternavn

 Claus Ruhe Madsen
 Harald Madsen
 Holger Madsen
 Johannes L. Madsen – dansk digter 1942 – 2000
 Karl Madsen
 Michael Madsen
 Mogens Madsen
 Morten Madsen
 Peter Madsen
 Virginia Madsen
 Anders Lund Madsen
 Peter Lund Madsen
Pære Punk

Pære Punk (KPLP1/Kong Pære/KPMC1) er et dansk opsamlingsalbum med dansk punk som udkom i april 1979.

Den udkom et par måneder efter Sods' Minutes To Go og er den første danske punk-opsamling, men ikke det første danske punk-album.

Pære Punk var oprindelig en punkfestival afholdt den 9. og 10. november 1978 hvor de første danske punkbands optrådte. Koncerterne blev optaget, og det var meningen, at pladeselskabet Medley skulle have udgivet den som et livealbum. Men punken var så ny og lyden for rå, så Medley besluttede sig for ikke at udgive pladen alligevel. I stedet blev denne plade udgivet med studieoptagelser af de optrædende bands. Medley valgte at udgive musikken på Medleys sub-label Kong Pære.

Pære Punk blev i de følgende år inspirationskilde for en række danske punkbands.

Pladen er i dag svær at opdrive, dog udsendtes et pirat/bootleg-genoptryk på vinyl i foråret 2007, men d. 30. august 2010 blev pladen genudgivet på cd af EMI/Medley.

Spor 

Side 1:

Lost Kids:
- 1. Asocial
- 2. Skrid
- 3. Skidt På Det Samme Lokum

Sods (senere Sort Sol):
- 4. Rock ´n´ Roll
- 5. Tin Can People
- 6. Military Madness

Elektrochok:
- 7. Consume
- 8. The Doomed Generation

Slim:
- 9. Anker
- 10. Fuck The Queen

Side 2:

Kliché:
- 11. Militskvinder
- 12. Farvel

Brats:
- 13. Dreams
- 14. I Do What I Wanna Do
- 15. Magazine

Dream Police:
- 16. Johnny, Come With Me
- 17. Bubbles

No Knox: 
- 18. D.C. Copenhagen Guy
- 19. Stock On My Cock
- 20. New Pain

Eksterne henvisninger 
 Pære Punk på Gaffa.dk
 Album bagside med info

Album fra 1979
Punkalbum
Kompilationer
Blågran

 
Blågran (Picea pungens), også skrevet Blå-Gran, er et stort, stedsegrønt nåletræ med en bred, kegleformet vækst. Stammen er ret og gennemgående til toppen. Grenene sidder i kranse, først noget oprette, men senere mere vandrette til overhængende. Blågran kan angribes ret svært af bladlus.

Beskrivelse 
Barken er først brun, men den bliver senere grå og afskallende i flager. Knopperne er kegleformede og brune med papirtynde skæl. Nålene sidder på alle sider af skuddet, dog flest på oversiden. De er meget stive og stikkende, og farven er friskt grøn, grågrøn eller helt blågrøn.

De hunlige blomsterstande bliver til ret små, hængende kogler. De er ægformede og lysebrune. Kogleskællene ender i en meget flosset yderkant, som giver hele koglen et uordentligt udseende. Frøene modner godt og spirer villigt.

Rodnettet består af nogle få, dybtgående hovedrødder og et tæt filt af højtliggende finrødder.

Højde x bredde og årlig tilvækst: 20 × 8 m (15 × 10 cm/år).

Hjemsted 
Blågran hører hjemme på stenet og mager bund i blandede nåleskove i det vestlige Nordamerika.

I den nordlige del af Rocky Mountains, dvs. i det vestlige Canada og det nordvestlige USA, vokser arten i nåleskove sammen med bl.a. alaskael, fjerbregne, rypelyng, askebladet løn, birkespiræa, blå moskitogræs, canadisk hønsebær, douglasgran, ellebladet bærmispel, hedemelbærris, klitfyr, korkædelgran, kæmpethuja, nutkabrombær, papirbirk, Quercus gambelii, (en art af eg), sølvgrå bøffelbær, Tiarella trifoliata (en art af skumblomst), trelappet sumak, vestamerikansk balsampoppel, vestamerikansk hemlock, vestamerikansk lærk og vestamerikansk taks

Note

Kilde 
 Sten Porse: Plantebeskrivelser, DCJ 2003 (CD-Rom).

Eksterne henvisninger 

Nåletræer
Stedsegrønne
Haveplanter
Gran-slægten
Gran-slægten

Gran-slægten (Picea) er en slægt af stedsegrønne nåletræer. Det er høje træer med grene i regelmæssige kranse, der bærer hængende kogler, som falder af samlet, når de er modne. Nålene på slægtens arter er stikkende, firkantede i tværsnit og fæstet på tapformede forhøjninger. Det er i Gran-slægten vi finder de mest kendte nåletræer, nemlig de klassiske "grantræer" - herunder en af de to arter der er mest almindelige som juletræer i Danmark: Rødgran (det andet er nordmannsgran som hører til ædelgran-slægten), men til trods for at flere arter er almindelige både i skovbruget og som havetræer er der ingen arter fra Gran-slægten der er naturligt hjemmehørende i Danmark.

 Blågran (Picea pungens)
 Hvidgran (Picea glauca)
 Jessogran (Picea jezoensis)
 Orientalsk gran (Picea orientalis)
 Rødgran (Picea abies)
 Sitkagran (Picea sitchensis)
 Søjlegran (Picea omorika)
 Sortgran (Picea mariana)
 Sørgegran (Picea breweriana)

Anvendelse 

Nogle arter i gran-slægten har uhyre stor økonomisk betydning. De dyrkes for tømmer på store arealer overalt på den nordlige halvkugle og giver tømmer i både små og store dimensioner, samt rafter og brænde. Alle arter af Gran er modtagelige for svampen Rodfordærver (Heterobasidion annosum), og dette har vist sig at være et stort problem i dansk skovbrug hvor klimaet er relativt fugtigt, tilsyneladende bliver varmere, hvor man har plantet meget tæt i plantagerne og hvor også kraftige storme tilsyneladende er tiltagende. Rodfordærver spreder sig nemmere i tætte bestande og i fugtigt klima, den svækker rødderne og i kraftige storme betyder det at hele plantager kan falde.

Veddet af slægten er lyst, og det er det bedst egnede til tømmerkonstruktioner og indvendige bræddebeklædninger. Dårlig kvalitet er bredt året og slår sig, når det tørrer. God, tætåret gran er velegnet til gulve, der skal forblive ensartede og lyse. Til udendørs brug skal det være imprægneret for ikke at rådne og overfladebehandlet for ikke at sprække.

Udbredelse 
Gran-slægten har en meget stor geografisk udbredelse og findes næsten overalt på den nordlige halvkugle, mens den helt mangler naturligt på den sydlige. Den findes i næsten alle klimaer undtagen egentlig polarklima med evig is og sne, egentlige ørkner - og forekommer heller ikke i fugtige, varme klimaer. Tre arter rødgran i Europa, Picea obovata i Sibirien og Sortgran i Canada udgør en ringart der tilsammen dækker uhyre store arealer i Nordeuropa, Rusland og Canada og er af stor betydning som tømmertræer.

Eksterne henvisninger 
 

Nåletræer
Doom 64

Doom 64 er et computerspil til Nintendo 64 udgivet af Midway Games. Det er den mindre kendte efterfølger til Doom II. Grunden, til at Doom 64 ikke blev så kendt som de andre spil i serien, var, at det kun udkom til Nintendo 64.

Doom 64 indeholder sprites med højere opløsning end de to foregående spil.

Computerspil fra 1997
64
First-person shooter
Nintendo 64-spil
Advance Wars

Advance Wars er et strategispil udgivet af Nintendo til Game Boy Advance. Spillet starter da hæren Blue Moon rykker ind på hæren Orange Stars territorium. Man skal som rådgiver hjælpe Orange Star med at kæmpe mod Blue Moon. Spillet indeholder også en multiplayer del der både kan spilles på flere Game Boy Advancer ved hjælp af et linkkabel, eller på en enkel Game Boy Advance, hvor man skiftes til at styre den.

Referencer

Eksterne henvisninger 
 

Computerspil fra 2002
Game Boy Advance-spil